Siesikų gimnazija

Istorija

Pirmąją parapinę mokyklą Siesikuose 1773 m. įkūrė Edukacinė komisija Vilniuje, kuriai vadovavo vyskupas Ignotas Masalskis. 1773 m. Siesikų parapinėje mokykloje mokėsi 3 bajorų ir 3 miestelėnų bei valstiečių vaikai, 1781 m. – 21 bajorų ir 4 valstiečių vaikai. Po 1863 m. sukilimo įkurta rusiška liaudies mokykla. 1884–1885 m. Siesikų miestelyje, Dvaro parke, pastatytas mūrinis mokyklos pastatas, vadinamas Akademija, kuris tarnavo mokyklos tikslams iki 1985 m., dabar nugriautas. Siesikuose pradinė mokykla veikė nuo 1918 m. 1922 m. mokykloje dėstė mokyklos vedėja Magdalena Šeporaitytė, baigusi Vilniaus „Ryto“ draugijos seminariją ir mokytoja Elena Piešinaitė, baigusi Ukmergės gimnazijos 4 klases. 1922–1939 m. mokykloje dėstė 2–4 mokytojai, iš kurių nebuvo nė vieno su aukštuoju išsilavinimu. 1940–1944 m. Siesikų pradinėje mokykloje dirbo 5 mokytojai.
Mokykloje pažymėtinas blogas lankomumas, ypatingai rudenį ir pavasarį. To priežastis buvo rudens ir pavasario žemės ūkio darbai, į kuriuos buvo įtraukiami ir mokyklinio amžiaus vaikai. Siesikų valsčiaus savivaldybė ėmėsi priemonių privalomam pradiniam mokslui įvesti. 1928 m. kovo 7 d. Siesikų valsčiaus taryba svarstė klausimą dėl privalomo mokymo įvedimo. Buvo nutarta prašyti Lietuvos švietimo ministerijos nurodymo paskelbti Siesikų valsčiuje nuo 1928 m. rugsėjo 1 d. privalomą mokyklos lankymą. Siesikų pradinę mokyklą 1922–1944 m. lankė vidutiniškai 90 – 150 mokinių. Didžiausias mokinių skaičius pastebėtas I – II klasėje. 1931/1932 mokslo metais I klasę lankė 81 mokinys, II klasę – 29 mokiniai. Tais metais mokyklos 7 klases baigė 7 mokiniai, 6 klasę – 3 mokiniai. 1933 m. mokyklą baigė 15 mokinių.
Mokyklos inventorius ir pagalbinės mokymo priemonės buvo gana ribotos. 1930 m. sausio mėn. mokykloje buvo 21 vienvietis suolas, 2 dviviečiai suolai ir 4 triviečiai suolai, o mokyklą tais metais lankė 89 mokiniai. Mokykla turėjo 2 rašomąsias lentas, 2 pasaulio šalių žemėlapius, 2 Europos šalių žemėlapius ir 3 Lietuvos žemėlapius. 1943 m. mokyklos pastate buvo 5 kambariai, pritaikyti mokyklai. Dar vienas kambarys buvo naudojamas pas privačius asmenis namuose. Mokyklai priklausė 3 ha ploto mokomasis ūkis. Mokytojams skirtas 2 kambarių butas.
1944 m. Daugailių dvaro rūmuose įsteigta progimnazija, dirbo 6 mokytojai. 1951 m. įsteigta Siesikų vidurinė mokykla. Ji veikė pradinės mokyklos patalpose ir dar papildomai gavo dviaukštį Jankūno namą, kurio antrą aukštą teko įrengti. 1955 m. išleista pirmoji abiturientų laida. 1964 m. Siesikų vidurinė mokykla persikėlė į naują mūrinį trijų aukštų pastatą. Darbą pradėjo 22 mokytojai, iš jų 11 turėjo aukštąjį išsilavinimą, 2 studijavo neakivaizdiniu būdu. Naujoje mokykloje mokėsi 309 mokiniai. 1985 m. pastatytas 80 vietų mokyklos bendrabutis su valgykla. 2013 m. pakeistas mokyklos statusas iš vidurinės mokyklos į gimnaziją.

Mokiniai

Per 50 savo gyvavimo metų Siesikų gimnazija išleido 46 abiturientų laidas, iš viso 642 abiturientus. Mokyklą aukso ir sidabro madaliais baigė: Valė Pivoraitė (1967 m.), Artūras Latvys (1974 m.), Vidmantas Matilionis (1977 m.), Laimonas Latvys (1981 m.), Dainora Puišytė (1986 m.), Egidijus Gelūnas (1987 m.), Albertas Latvys (1987 m.), Inga Kragnytė (1991 m.), Daiva Šarkinaitė (1991 m.), Erika Kuliešaitė (1992 m.), Mantas Paškevičius (1993 m.).